NWU en Go Purple Foundation bemagtig gemeenskap om kindermishandeling te voorkom | News | NWU | North-West University
Belinda Bantham -- Thu, 12/07/2017 - 10:56
Anneri du Plessis van die Go Purple Foundation, ŉ nie-regeringsorganisasie, en dr Elmien Truter, ŉ maatskaplike werker, dosent en navorser van die Departement Maatskaplike Werk van die Noordwes-Universiteit (NWU) se kampus in Vanderbijlpark, het onlangs ŉ opleidingsessie aangebied waartydens vrywilligers en lede van die SAPD bemagtig is om kindermishandeling te hanteer.
Oë en ore in die gemeenskap
Hoe weet jy of ŉ kind mishandel word? Wat doen jy wanneer jy vermoed ŉ kind is in gevaar? Hierdie vrae is met vrywilligers uit die gemeenskap bespreek en antwoorde is verskaf na aanleiding van die Kinderwet (38/2005) en maatskaplike riglyne.
Daar is na Artikel 28 van die Grondwet gekyk en saam gesels oor wat dit beteken om ŉ versorger (caregiver) te wees, wat die grondwetlike regte van ŉ kind is en wat ŉ persoon se verantwoordelikheid as ouer, grootouer of pleegouer is.
Artikel 150 van die Kinderwet (38/2005) is ook aangehaal om te verstaan wanneer ŉ kind sorgbehoewend is, om die rolspelers te help verstaan hoe ŉ gesonde kind moet lyk en versorg behoort te word, en hoe om te weet wanneer daar fout is. ŉ Voorbeeld is gegee van ŉ kind met baie bloukolle: hoewel baie bloukolle nie noodwendig beteken ŉ kind word fisies mishandel nie, kan verskillende bloukolle van vele skakerings van blou (wat dui op ouer en nuwer insidente wat oor ŉ tydperk plaasgevind het), ŉ aanduiding van mishandeling wees.
Sê nou ek rapporteer dit en daar is nie fout nie?
Daar is aan die vrywilligers verduidelik waarom dit (ingevolge Artikel 110 van die Kinderwet, 38/2005 en ingevolge die Wysigingswet van artikel 54 van die Strafreg – seksuele misdrywe en verwante aangeleenthede, 32/2007), noodsaaklik is om enige vermoede van kindermishandeling te rapporteer. Behalwe vir die gevaar waarin ŉ weerlose kind moontlik kan verkeer, is daar ook die moontlikheid van ŉ boete en tronkstraf vir ŉ persoon wat daardie tipe inligting van die polisie of maatskaplike werkers weerhou.
Die vrywilligers is ook opgelei om Vorm 22 – die amptelike vorm van die Departement van Maatskaplike Ontwikkeling wat ingevul moet word om ŉ vermoede van kindermishandeling te rapporteer – korrek te voltooi. Die vorm kan anoniem ingevul word en iemand wat mishandeling aanmeld kan nie volgens wet vervolg word nie, mits dit met redelike oortuiging of vermoede in goede trou aangemeld is. Die vorm is beskikbaar by NG Welsyn, FAMSA, RATA Social Services, Kindersorg Suid-Afrika en die Departement van Maatskaplike Ontwikkeling. ŉ Voorval of ŉ vermoede van kindermishandeling kan ook by enigeen van hierdie kantore aangemeld word.
Verwydering van ŉ kind in ŉ noodsituasie
Die tweede deel van die werkswinkel is slegs deur lede van die SAPD bygewoon, aangesien ŉ kind net deur ŉ polisiebeampte of ŉ statutêre aangewese maatskaplike werker in ŉ noodgeval uit ŉ situasie van gevaar verwyder kan word.
Dié deel van die werkswinkel het gehandel oor die praktiese implikasie van so ŉ taak: wat om vir die kind te sê en wat om te doen met ŉ kind wat huil of fisiese teenkanting toon. In so ŉ geval moet die SAPD-lid reeds ŉ plek van veiligheid gereed hê waar die kind geplaas kan word. ŉ Goeie verhouding met ŉ maatskaplike werker kan hierdie proses fasiliteer deur kontak met plekke van veiligheid, maar ook deur middel van die plek van veiligheid-evaluasieverslag. Die noodsaaklikheid van Vorm 36 is met behulp van ŉ gevallestudie met die SAPD-lede bespreek. Enige foute op dié vorm kan die saak beïnvloed ten tye van die hofsaak en kan daartoe lei dat ŉ kind terugplaas word in ŉ omgewing van mishandeling op grond van ŉ tegniese fout.
Dr Truter se navorsing bestudeer spesifiek die veerkragtigheid van statutêre maatskaplike werkers wat ŉ hoë risiko van uitbranding in die gesig staar. Hierdie risiko is te wyte aan die stresfaktore wat met hulle werk geassosieer word.
“Die bemagtiging van ander rolspelers in die gemeenskap en die SAPD maak die statutêre maatskaplike werker se hande sterk,” reken dr Truter. “Op die ou einde kan ons ŉ beter diens aan ons kliënte – weerlose kinders – lewer.”
Die NWU en die Go Purple Foundation het onlangs ŉ opleidingsessie aangebied waartydens vrywilligers en lede van die SAPD bemagtig is in die hantering van kindermishandeling.